GENERÁLNA PROKURATÚRA 
Slovenskej republiky
VI/ 3 Gd 26/07  					           Ústredná evidencia stanovísk
								generálneho prokurátora
								Slovenskej republiky
								Por. č.  2/2007 

S t a n o v i s k o
generálneho prokurátora Slovenskej republiky podľa § 10 odsek 2 zákona číslo 153/2001 Z. z. o prokuratúre 

z 22. júna 2007

                  k určovaniu  právoplatnosti rozhodnutí orgánov verejnej správy 
______________________________________________________________________________

Právoplatnosť rozhodnutia, proti  ktorému je prípustný riadny opravný prostriedok,  nastáva márnym uplynutím lehoty na jeho podanie. Ak koniec lehoty pripadne na sobotu alebo na deň pracovného pokoja, je posledným dňom lehoty najbližší pracovný deň, uplynutím ktorého 24. hodiny rozhodnutie nadobudne právoplatnosť.

Právoplatnosť rozhodnutia ako procesná kategória je najdôležitejšou vlastnosťou správneho rozhodnutia, ktorá má dve vzájomne sa podmieňujúce stránky: materiálnu a formálnu. Materiálna stránka právoplatnosti rozhodnutia spočíva v jeho záväznosti a nezmeniteľnosti. Rozhodnutie sa od určitého okamihu stáva  nezmeniteľným a záväzným pre účastníkov a pre všetky správne orgány. Pre iné osoby je záväzné, ak tak stanoví zákon; právoplatné rozhodnutie o osobnom stave je záväzné pre každého.  Proti právoplatnému rozhodnutiu nie je možné podať riadny opravný prostriedok.

Podstatou formálnej stránky  je,  že  právoplatné rozhodnutie nie je možné napadnúť   riadnymi  opravnými   prostriedkami. Formálna právoplatnosť prvostupňového rozhodnutia, proti  ktorému možno podať riadny opravný prostriedok (odvolanie alebo rozklad) nastáva márnym uplynutím lehoty na podanie opravného prostriedku.

Predpokladom právoplatnosti (materiálnej a formálnej) rozhodnutia je súčasné splnenie troch základných podmienok. V prvom rade, rozhodnutie musí byť vydané  príslušným orgánom verejnej správy v zákonom predpísanej  forme. Po druhé, takéto platné rozhodnutie musí byť doručené účastníkom konania. Poslednou podmienkou právoplatnosti prvostupňového rozhodnutia, proti ktorému je možné podať riadny opravný prostriedok, je márne uplynutie lehoty na podanie opravného prostriedku. Pre naplnenie tretej podmienky právoplatnosti sú podstatné dve právne skutočnosti spočívajúce jednak v plynutí zákonom stanovenej lehoty na podanie opravného prostriedku a jednak v konaní, resp. nekonaní subjektov oprávnených podať opravný prostriedok. 

	Všeobecná právna úprava vzťahujúca sa na určenie momentu právoplatnosti rozhodnutí  orgánov verejnej správy je obsiahnutá v zákone č. 71/1967 Zb. o správnom konaní (Správnom poriadku) v znení neskorších predpisov.

	Podľa § 52 ods. 1 Správneho poriadku, rozhodnutie, proti ktorému sa nemožno odvolať (podať rozklad), je právoplatné.

Podľa § 27 ods. 2 Správneho poriadku sa do lehoty nezapočítava deň, keď došlo ku skutočnosti určujúcej začiatok lehoty. Lehoty určené podľa týždňov, mesiacov alebo rokov sa končia uplynutím toho dňa, ktorý sa svojím označením zhoduje s dňom, keď došlo ku skutočnosti určujúcej začiatok lehoty, a ak taký deň v mesiaci nie je, končí sa lehota posledným dňom mesiaca. Ak koniec lehoty pripadne na sobotu alebo na deň pracovného pokoja, je posledným dňom lehoty najbližší budúci pracovný deň.

	Podľa vyššie citovanej právnej úpravy právoplatnosť prvostupňového rozhodnutia, proti ktorému je možné podať riadny opravný prostriedok, nastáva až márnym uplynutím 24. hodiny dňa,  ktorý  bol  posledným  dňom  lehoty na podanie opravného prostriedku.  

	Pravidlá pre počítanie lehôt	 upravuje správny poriadok tak, že ak  koniec  lehoty  pripadne  na  sobotu  alebo  deň  pracovného pokoja, potom sa deň, v ktorý  oprávnené subjekty môžu  podať opravný prostriedok, presúva  na najbližší pracovný deň. Znamená to,  že počas soboty alebo dňa  pracovného pokoja lehota na podanie opravného prostriedku neplynie, resp.  jej plynutie sa fakticky prerušuje, a pokračuje až  v najbližší pracovný deň. Tento deň je súčasne posledným dňom lehoty, pred uplynutím ktorého rozhodnutie nemôže nadobudnúť právoplatnosť.

	Ak teda koniec  lehoty pripadne  na  sobotu  alebo  deň  pracovného pokoja,  právoplatnosť rozhodnutia  nastane až uplynutím 24. hodiny najbližšieho pracovného   dňa. Tento deň sa na rozhodnutí vyznačí ako deň nadobudnutia jeho právoplatnosti. 

	V  deň  nasledujúcom po právoplatnosti rozhodnutia, nastáva účinnosť rozhodnutia, t. j. nastupujú účinky rozhodnutia,  ktorými sú vznik, zmena alebo zánik určitého práva alebo povinnosti.

                                                                                      JUDr. Dobroslav Trnka
                                                                                        generálny prokurátor
                                                                                        Slovenskej republiky